สาวซิ่งเสยท้าย ป้า 68 ร่วงทางด่วน (คลิป)
รถเสียไหล่ทาง ไปยืนด้านหน้า คลิปสุดสยอง,สาวบริษัทจัดบูธสินค้าซิ่งฟอร์จูนเนอร์เลาะเลนฉุกเฉินบนทางด่วนฉลองรัช พุ่งชนท้ายรถจอดเสียอยู่ข้างทางเต็มแรง จนเจ้าของรถหญิงวัย 68 ที่ลงมายืนคุยกับผู้หมวดจราจรขณะเข้ามาช่วยเหลือ กระเด็นร่วงตกลงมาพื้นล่างดับสยอง ตำรวจเจ็บเล็กน้อย ด้านสาวฟอร์จูนเนอร์อ้างกำลังจะลงสุขุมวิท 50 ไม่เห็นไฟฉุกเฉิน นึกว่ารถคู่กรณีกำลังวิ่งอยู่,เหตุสยองบนทางด่วนครั้งนี้เปิดเผยขึ้นเมื่อเวลา 09.00 น. วันที่ 3 ก.ย. พ.ต.ท.ฉัตรชัย เอี่ยมอ่อง รอง ผกก. (สอบสวน) กก.2 ศูนย์ควบคุมจราจรทางด่วน 1 กก.2 บก.จร. รับแจ้งอุบัติเหตุรถยนต์ชนกัน และมีผู้ตกทางด่วนเสียชีวิตบนทางด่วนพิเศษฉลองรัช ขาเข้ารามอินทรามุ่งหน้าสุขุมวิท 50 (พระโขนง) ช่วงก่อนถึงทางลงด่วนประมาณ 200เมตร ส่วนร่างผู้เสียชีวิตตกลงมาที่พื้นถนนบริเวณซอยปรีดีพนมยงค์ 2 แขวงพระโขนงเหนือ เขตวัฒนา กทม.ไปตรวจสอบพร้อม ร.ต.อ.ศุภชัย ศรีแก้ว สว. (สอบสวน) สน.คลองตัน เจ้าหน้าที่ตำรวจ สน.คลองตัน ตำรวจทางด่วน 1 แพทย์นิติเวช รพ.จุฬาฯ และอาสาสมัครมูลนิธิป่อเต็กตึ๊ง,จุดเกิดเหตุอยู่ช่องทางฉุกเฉินซ้ายสุด พบรถยนต์ ยี่ห้อโตโยต้า รุ่นฟอร์จูนเนอร์ สีขาว ทะเบียน 5 กฮ 2035 กรุงเทพมหานคร สภาพกระโปรงหน้ารถยุบพังเสียหาย ห่างขึ้นไปด้านหน้าเล็กน้อยพบรถยนต์ยี่ห้อเกียร์ รุ่นคาร์นิวัล สีเทา ทะเบียน ศท 1437 กรุงเทพมหานคร ด้านท้ายรถและฝั่งขวารถเสียหาย กระจกแตกกระจายเกลื่อนพื้น ใต้กันชนหน้ารถพบรถ จยย.ตำรวจ ยี่ห้อฮอนด้า ซีบีอาร์ สีขาว ทะเบียน 7 กฮ 8462 กรุงเทพมหานคร ล้มอยู่,ส่วนผู้เสียชีวิตที่ตกจากทางด่วนลงมาบนพื้นถนนในซอยปรีดีพนมยงค์ ซอย 2 ความสูงประมาณ 20 เมตร เป็นหญิงทราบชื่อต่อมาคือ น.ส.ธัญญพัทธ์ วิพันธ์พงษ์ อายุ 68 ปี อยู่บ้านเลขที่ 42 ซอยฉัตรแก้ว แขวงสามเสนนอก เขตห้วยขวาง กทม. ในสภาพนอนหงาย สวมเสื้อโปโลสีกรมท่า กางเกงขายาวลายดอก สวมถุงเท้าสีดำ มีแผลศีรษะแตก ขาขวาหักผิดรูป เจ้าหน้าที่นำศพส่งนิติเวชโรงพยาบาลจุฬาฯ,สำหรับผู้บาดเจ็บจากเหตุการณ์นี้มี 3 คน คือ 1.ร.ต.ต.สุพจน์ ไชยนอก อายุ 55 ปี ผบ.หมู่งานศูนย์ควบคุมจราจรด่วน 1 ผู้ขี่รถ จยย. มีแผลถลอกเล็กน้อย ส่งโรงพยาบาลตำรวจ 2.น.ส.เขมณัฐ รุ่งเรืองวิสิทธิ์ อายุ 27 ปี ตั้งครรภ์ ประมาณ 4 เดือน บาดเจ็บเล็กน้อยมีอาการแน่นจากแรงกระแทก โดยสารมาในรถเกียร์ และ 3.น.ส.นุชนาฏ พรหมณะ อายุ 36 ปี อยู่ที่ 25/1 หมู่ 3 ต.ท่าศาลา อ.ท่าศาลา จ.นครศรีธรรมราช คนขับรถฟอร์จูนเนอร์ มีอาการจุกจากแรงกระแทก ส่ง รพ.สมิติเวช ศรีนครินทร์,ร.ต.ต.สุพจน์ ไชยนอก เปิดเผยภายหลังพบแพทย์ที่ รพ.ตร. ว่า ก่อนเกิดเหตุขี่รถสายตรวจ ออกตรวจจราจรตามปกติ เป็นช่วงเวลาเร่งด่วน สภาพการจราจรขณะนั้นรถมากเป็นเวลาเร่งด่วน แต่ไม่ถึงกับติด ยังใช้ความเร็วได้ พบรถเกียร์ของผู้ตายจอดเสียอยู่ในช่องทางฉุกเฉินริมซ้ายสุด ได้เลี้ยวไปที่หน้ารถเพื่อพูดคุยกับผู้เสียชีวิต ที่ออกมายืนอยู่หน้ารถเพื่อจะให้การช่วยเหลือ เบื้องต้นทราบว่ารถความร้อนขึ้น อยู่ระหว่างโทรศัพท์หากู้ภัยทางด่วนจากโทรศัพท์ที่ติดตั้งไว้,ผู้หมวดจราจรที่เฉียดตายจากอุบัติเหตุที่ไม่คาดคิดเผยต่อว่า คุยกันไม่ถึง 1 นาที โดยระหว่างที่ยังนั่งคร่อมอยู่บนรถ จยย. จู่ๆมีแรงกระแทกจากด้านท้ายรถเกียร์อย่างแรงจนพุ่งมาชนรถ จยย.ที่ตนนั่งคร่อมอยู่จนล้ม เมื่อตั้งสติลุกขึ้นมาตรวจสอบถึงพบว่ามีรถฟอร์จูนเนอร์สีขาวพุ่งชนท้ายรถเกียร์ ส่วนผู้เสียชีวิตพบว่ากระเด็นตกออกไปนอกทางด่วน นอกจากนี้ยังพบว่าในรถเกียร์มีหญิงตั้งครรภ์นั่งอยู่ที่เบาะหลัง ฝั่งซ้าย สำหรับคนขับรถฟอร์จูนเนอร์ เป็นหญิง เดินลงจากรถแต่ไม่ได้พูดคุยอะไรกัน ส่วนอาการบาดเจ็บของตนแพทย์แจ้งว่า บาดเจ็บเล็กน้อย กล้ามเนื้อขาซ้ายอักเสบบวม และฟกช้ำเล็กน้อย เมื่อถามถึงพระที่ห้อยไว้ขณะปฏิบัติหน้าที่ ร.ต.ต.สุพจน์เผยว่า เป็นพระสมเด็จวัดปากน้ำ รุ่น 6 ที่แม่ชีในวัดเขาตะเกียบ อ.หัวหิน จ.ประจวบคีรีขันธ์ ให้เมื่อปี 2527,ขณะที่ พ.ต.ท.ฉัตรชัย เอี่ยมอ่อง รอง ผกก. (สอบสวน) กก.2 ศูนย์ควบคุมจราจรทางด่วน 1 กก.2 บก.จร. เปิดเผยว่า จากการสอบสวนทราบว่า ก่อนเกิดเหตุผู้เสียชีวิตกำลังขับรถไปส่ง น.ส.เขมณัฐ รุ่งเรืองวิสิทธิ์ ลูกสะใภ้ไปทำงานที่ย่านลุมพินี แต่รถเกิดเสียต้องจอดเข้าข้างทางและใช้โทรศัพท์ฉุกเฉินบนทางด่วนแจ้งขอความช่วยเหลือ แต่ขณะที่เจ้าหน้าที่การทางพิเศษฯ กำลังไป ร.ต.ต.สุพจน์ขี่รถ จยย.ออกตรวจผ่านมาพอดีได้เข้าช่วยเหลือ กระทั่งเกิดอุบัติเหตุดังกล่าว,พ.ต.ท.ฉัตรชัยเปิดเผยอีกว่า จากการสอบถาม น.ส.นุชนาฏ เบื้องต้นให้การว่า ทำงานจัดบูธสินค้าตามห้างสรรพสินค้า เมื่อสอบถามว่าได้โทรศัพท์หรือทำอะไรขณะขับรถหรือไม่ก่อนที่รถจะพุ่งชน น.ส.นุชนาฏตอบเพียงแต่ว่า ขับรถมาตามปกติโดยจะลงสุขุมวิท 50 เห็นรถเกียร์อยู่ข้างหน้า ไม่ได้เปิดไฟฉุกเฉินเข้าใจว่ารถกำลังวิ่ง เลยชนท้ายเข้าอย่างจัง หลังจากนี้ให้ น.ส.นุชนาฏรับการรักษาตัวก่อนให้แพทย์ประเมินอาการก่อนจะสอบปากคำอย่างละเอียดอีกครั้ง เบื้องต้นไม่พบว่ามีปริมาณแอลกอฮอล์ในร่างกาย พร้อมแจ้งข้อหาขับรถโดยประมาทเป็นเหตุให้ทรัพย์สินเสียหายและมีผู้ได้รับบาดเจ็บและเสียชีวิต,ทั้งนี้ กล้องวงจรปิดบนทางด่วนได้บันทึกภาพวินาทีขณะเกิดเหตุ พบว่า ร.ต.ต.สุพจน์ และผู้ตายยืนอยู่หน้ารถเกียร์ที่จอดเสียเปิดไฟฉุกเฉินอยู่ในเลนฉุกเฉิน แต่จังหวะที่ปิดกระโปรงหน้ารถ มีรถฟอร์จูนเนอร์ สีขาววิ่งคร่อมเลนฉุกเฉินและเลนซ้าย พุ่งชนท้ายรถเกียร์อย่างแรงโดยไม่เบรก ส่งผลให้รถเกียร์กระแทกร่างผู้ตายลอยกระเด็นออกไปนอกขอบกั้นข้างทางตกสู่พื้นล่างเสียชีวิตสลด
สาวบริษัทจัดบูธสินค้าซิ่งฟอร์จูนเนอร์เลาะเลนฉุกเฉินบนทางด่วนฉลองรัช พุ่งชนท้ายรถจอดเสียอยู่ข้างทางเต็มแรง จนเจ้าของรถหญิงวัย 68 ที่ลงมายืนคุยกับผู้หมวดจราจรขณะเข้ามาช่วยเหลือ
ทางด่วนฉลองรัช,ร่วงทางด่วน,ตกทางด่วน,ฟอร์จูนเนอร์,ข่าวหน้า 1,ข่าวทั่วไป